text: Vous avez bien devant oy
   Comment le cuer ot esjoy
   De ce k'en ce chastel cuidoit
   La riens ou mont que plus amoit,
   Et voirement i estoit cele
   Qu'il amoit ; et cuidoit que ele
   Le hors dou sens con[tre]feïst
   De paour que ne la preïst
   Meniadus, qui l'ot trouvée.
   Or ert sa pensée muée
   En cuidier que fors dou sens soit
   Des meschiez qu'ele eüs avoit
   Au cuer, de ce k'ainsi l'embla
   Rois Crompars, qui là l'amena,
   Et de la laidour k'ert en lui.
   Ot, espoir, au cuer tel anui
   Et tel paour et tel torment
   Qu'ele en ot perdu l'escient.
   En tel penser cheüs estoit
   Cléomadès : moult li touchoit.
  